**B. Osobitná časť**

**K čl. I**

**K bodu 1**

V ustanovení dochádza k definovaniu limitu povoleného počtu divorastúcich rastlín alebo červenozrnných rastlín v osive ryže siatej, čím sa transponujú požiadavky ustanovené v prílohe II prvom bode písm. a) vykonávacej smernice (EÚ) 2020/177.

**K bodom 2 až 4**

Navrhovaná úprava vychádza z vykonávacej smernice (EÚ) č. 2020/177, ktorá reflektuje problematiku uvádzania osiva a iného rastlinného reprodukčného materiálu do obehu s ohľadom na fytosanitárnu ochranu upravenú nariadením Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016) v platnom znení.

Do právneho poriadku Slovenskej republiky dôjde k prevzatiu ustanovení prílohy II prvého bodu písm. b) a druhého bodu vykonávacej smernice (EÚ) 2020/177, podľa ktorých musí osivo obilnín spĺňať požiadavky, ktoré sa týkajú karanténnych škodcov Európskej únie, karanténnych škodcov chránenej zóny a regulovaných nekaranténnych škodcov Európskej únie prijatých vo vykonávacích aktoch v súlade s ustanoveniami nariadenia (EÚ) 2016/2031 v platnom znení. Súčasne sa v súlade s uvedenými ustanoveniami prílohy II vykonávacej smernice (EÚ) aktualizujú odkazy na regulované nekaranténne škodce Európskej únie a prípustné prahové hodnoty.

**K bodu 5**

Legislatívno-technická úprava transpozičnej prílohy.

**K čl. II**

S ohľadom na termín pre transpozíciu ustanovený vykonávacou smernicou (EÚ) 2020/177 sa navrhuje čo najskoršia účinnosť. Vzhľadom na termín pre transpozíciu ustanovený vykonávacou smernicou (EÚ) 2020/177 a vzhľadom na predpokladanú dobu trvania legislatívneho procesu nebude možné zachovať 15 dňovú legisvakačnú dobu v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.